|  |  |  |  |
| --- | --- | --- | --- |
| Rīgā, | 04.04.2016 | Nr. | 17.18-1e/2635 |
| Uz |  | Nr. |  |

**Visām pašvaldībām**

*Par uzraudzības pastiprināšanu*

 *par zemes apsaimniekošanas pasākumiem*

Vides aizsardzības un reģionālās attīstības ministrija (turpmāk – ministrija), reaģējot uz plašsaziņas līdzekļos pausto informāciju, ka šogad Latvijā izcēlušies jau vairāk nekā 1000 ugunsgrēki, kuru iemesls bija kūlas dedzināšana, lūdz pašvaldības pievērst pastiprinātu uzmanību pasākumiem kūlas ugunsgrēku skaita samazināšanai.

Saskaņā ar likumu „Par pašvaldībām” 15.panta pirmās daļas 2.punktu pašvaldības autonomā funkcija ir gādāt par savas administratīvās teritorijas labiekārtošanu un sanitāro tīrību (ielu, ceļu un laukumu būvniecība, rekonstruēšana un uzturēšana; ielu, laukumu un citu publiskai lietošanai paredzēto teritoriju apgaismošana; parku, skvēru un zaļo zonu ierīkošana un uzturēšana; atkritumu savākšanas un izvešanas kontrole; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana). Atbilstoši likuma „Par pašvaldībām” 43.panta pirmās daļas 5. un 6.punktam pašvaldības var izdot saistošos noteikumus par namu un to teritoriju un būvju uzturēšanu, kā arī par sanitārās tīrības uzturēšanu un īpašumam piegulošās publiskā lietošanā esošās teritorijas (gājēju ietves, izņemot sabiedriskā transporta pieturvietas, grāvji, caurtekas vai zālāji līdz brauktuves malai) kopšanu.

Saskaņā ar Latvijas Administratīvo pārkāpumu kodeksa (turpmāk – LAPK) 51.pantu par zemes apsaimniekošanas pasākumu neizpildīšanu un zāles nepļaušanu, lai novērstu kūlas veidošanos, ir paredzēta administratīvā atbildība. Savukārt, LAPK 179.panta ceturtā daļa paredz administratīvo atbildību par kūlas dedzināšanu. Atbilstoši LAPK 210.pantam administratīvās lietas par LAPK 51.panta un 179.panta ceturtās daļas pārkāpumiem ir tiesīgas izskatīt pašvaldību administratīvās komisijas.

Ņemot vērā augstāk minēto un to, ka kūlas neatļauta dedzināšana apdraud ne tikai īpašumu, bet arī cilvēka dzīvību, radot kaitējumu arī dabai un nodarot zaudējumus valsts, pašvaldību un privātajam īpašumam, aicinām pašvaldības aktīvi iesaistīties šīs problēmas risināšanā. Aicinām pašvaldības pastiprināt kontroli par zemes apsaimniekošanu savās administratīvajās teritorijā.

Papildus lūdzam arī pašvaldību informatīvajos izdevumos vai vietējos reģionālajos laikrakstos ievietot informāciju par kūlas dedzināšanas nodarīto postu videi un saimniecībai, informēt sabiedrību par kūlas dedzināšanas nepieļaujamību un attiecīgām soda sankcijām, kā arī aicināt sabiedrību iesaistīties kūlas dedzināšanas novēršanā, iesaistīt pašvaldības administrācijas darbiniekus pašvaldības iedzīvotāju izglītošanā, lai nepieļautu kūlas dedzināšanu.

Ar cieņu,

valsts sekretāra vietnieks A.Draudiņš

L.Ivanova, 67026927

ludmila.ivanova @varam.gov.lv